Megmérgeztek egy teljes sascsaládot az Alföldön | Sokszínű vidék
madárKörös-Maros Nemzeti Parkbékés megyetermészetvédelem
2019. 09. 18. 09:26
Anna Magyarország első jeladós barna kányája
Sok sasmérgezés történt az elmúlt 15 évben Magyarországon, de egy egész sascsalád megmérgezésére 2006 óta nem volt példa.
Egy teljes parlagi sas-család esett a mérgezés áldozatául, áll a Körös-Maros Nemzeti Park Igazgatóságának sajtóközleményében. Az okozott természetvédelmi kár 4 millió forint.
Augusztus 17-én, Békés-megyében, lakossági bejelentés alapján értesült a nemzeti park természetvédelmi őrszolgálata a ragadozómadarak pusztulásáról. A helyszínre érkező őr két kifejlett parlagi sas teteme mellett megtalálta a nemrég kirepült két fiókát is, így a teljes család áldozatul esett a mérgezésnek.
Az egyik szülőről egyedi ornitológiai gyűrűje alapján kiderült, hogy innen 150 km-re, még fiókaként gyűrűzték meg Heves megyében 2016-ban a Magyar Madártani és Természetvédelmi Egyesület (MME) munkatársai.
Ilyen pusztulást csak mérgezés tud okozni, így a tetthely és a közeli területek átvizsgálását már a rendőrség és az MME Méreg- és Tetemkereső Kutyás Egysége végezte. Több, a mérgezéshez kipreparált galamb csalétket és a mérgezés miatt elpusztult szarkát is találtak a közelben. Mivel a csalétkeket a sasfészek közvetlen közelében helyezték ki, ezért az sem kizárható, hogy az elkövetők szándékosan vették célba a sascsaládot.
Fotó: Wikimedia Commons/Sumeet Moghe
A tetemeket vizsgálatra a NÉBIH laboratóriumába szállították és a Körös-Maros Nemzeti Park Igazgatóság feljelentése alapján a rendőrség nyomozást indított az ügyben.
A felelőtlen elkövetők leggyakrabban rókákat és varjúféléket akarnak megmérgezni az apróvadak vagy a háziállatok védelme érdekében, tettük következményeivel pedig nem számolnak. A védett fajok elpusztításával olyan természetkárosítást követnek el, amelyet a törvény is büntet, ráadásul ember is áldozatául eshet a felelőtlen cselekedetnek.
A parlagi sasokat is érintő természetvédelmi problémára a Nemzetközi Madárvédelmi Tanács (BirdLife International) is felfigyelt, ezért a faj bekerült abba a nagyszabású nemzetközi adománygyűjtő kampányba, ahol hét kiemelt fajjal együtt mutatják be az évi 25 millió madarat érintő illegális madármészárlások problémáját.
Kiemelt kép: Kovács András/Magyar Madártani és Természetvédelmi Egyesület
Védett és értékes madárpár pusztult el.
Címkék: madárKörös-Maros Nemzeti Parkbékés megyetermészetvédelemparlagi sassasmérgezésállat